Dobrošicy (aha/SN). Kóžde lěto 24. junija přewjeduja w Dobrošicach patronatny swjedźeń swojeje kapałki, kotraž je swjatemu Janej poswjećena. Folklorneho festiwala dla jón wo tydźeń přestorčichu. Tež tónraz je so Hubert Žur z pomocu młodych swójbow a dalšich wo to starał, zo tradiciju janskeho swjedźenja zachowaja.
Swjatočnu Božu mšu swjećeše farar Měrćin Deleńk. W swojim prědowanju chwaleše wón zhromadnu zamołwitosć wjesnjanow wo jich kapałku, pokaza pak tež na trěbne změny w biskopstwje. Wosada dyrbi pruwować, hač móže wšitke dotalne twary w swojej zamołwitosći wobchować. Tuchwilu Chróšćanska wosada k Dobrošicam steji. Biskopstwo pak namjetuje wo tym rozmyslować, załožić zapisane towarstwo, kotrež móhło Dobroščansku kapałku jako městno modlenja přichodnym generacijam zachować.
pol_Latn szl_Latn